**H ΝΟΜΟΘΕΣΙΑ ΠΕΡΙ ΞΕΝΑΓΩΝ**

Στο τουρισμό δεσπόζουσα θέση κατέχει το επάγγελμα του ξεναγού. Τα τουριστικά γραφεία και οι tour operators συνήθως συνεργάζονται με ξεναγούς στα πλαίσια ενός οργανωμένου ταξιδιού. Η επιλογή των ξεναγών με τους οποίους θα συνεργαστεί ένα τουριστικό γραφείο οφείλει να γίνεται με ιδιαίτερη προσοχή γιατί ο ξεναγός είναι αυτός που θα συμβάλει στην επιτυχία ή την αποτυχία μιας εκδρομής. Ο ξεναγός πρέπει να γνωρίζει αρκετά στοιχεία για την τέχνη και τον πολιτισμό της περιοχής που κατοικεί. Πρέπει επίσης να είναι καταρτισμένος πάνω στο αντικείμενο εξειδίκευσης του και να προσφέρει στους πελάτες πολύπλευρή ενημέρωση και πληροφόρηση. Αν ενεργήσει σωστά, θα δημιουργήσει στους πελάτες μια θετική άποψη για την χώρα που επισκέφτηκαν και την επιθυμία να θέλουν να ξανασκεφθούν την χώρα αυτή. Φυσικά πρέπει να είναι φιλικός, ευγενικός και ευχάριστος με τους πελάτες, να τους κεντρίσει το ενδιαφέρον και να κερδίσει την εμπιστοσύνη και την εκτίμηση τους.

**1.ΕΝΝΟΙΑ**

Με βάση το άρθρο 1 του Νόμου 710/1977 Περί ξεναγών,

**«Ξεναγός (εξηγητής), κατά την έννοιαν του παρόντος είναι ο συνοδεύων αλλοδαπούς ή ημεδαπούς περιηγητάς ή επισκέπτας της χώρας, καθοδηγών αυτούς και υποδεικνύων τα αξιοθέατα του τόπου, αρχαία ή ιστορικά μνημεία, καλλιτεχνικά έργα πάσης εποχής, επεξηγών εις αυτούς την σημασίαν αυτών, τον προορισμόν και την ιστορίαν των και παρέχων γενικωτέρας πληροφορίας περί της αρχαίας και νεώτερας Ελλάδος».**

Ο ξεναγός δηλαδή είναι το φυσικό πρόσωπο που ξεναγεί – συνοδεύει - υπηκόους της χώρας του ή ξένους επισκέπτες σε μια περιοχή υποδεικνύοντας τους τα σημαντικά αξιοθέατα της. **Αξιοθέατα** θεωρούνται οι αρχαιότητες, τα ιστορικά μνημεία, τα καλλιτεχνικά έργα. Τα παραδείγματα είναι άπειρα και ευκολά αναγνωρίσιμα. Η ακρόπολη, η ισπανική κουζίνα, τα έργα του Καλατράβα, το βρετανικό μουσείο, η φιλαρμονική της Βιέννης το Dubai mall oλα είναι κατασκευασμένα από ανθρώπους και αντικατοπτρίζουν την κουλτούρα και το λαό που βρίσκετε από πίσω.

Επιπλέον, ο ξεναγός ενημερώνει τους περιηγητές για το φυσικό περιβάλλον της περιοχής, το κλίμα, την χλωρίδα, την μορφολογία του εδάφους και για τους φυσικούς της πόρους. Τέλος, πληροφορεί τους επισκέπτες για την κοινωνική κατάσταση της περιοχής, κάνοντας μια γενική αναφορά για την πολιτικοοικονομική εξέλιξη της.

Από τα παραπάνω καθίσταται σαφές ότι ο ξεναγός πρέπει να διαθέτει υψηλό επίπεδο γνώσεων γενικού και ειδικού περιεχομένου, κατάλληλη εκπαίδευση για την σωστή διαχείριση του ανθρώπινου παράγοντα, αλλά και ικανότητες να μεταφέρει ορθά τις πληροφορίες μπροστά σε οποιοδήποτε κοινό παρά τις όποιες αντιξοότητες συναντήσει. Τα χαρακτηριστικά του άρτια καταρτισμένου ξεναγού είναι:

-Πλούσιες γνώσεις της αρχαιολογίας και ιστορίας του τόπου που ξεναγεί, καθώς και των αρχαίων μνημείων και έργων τέχνης που παρουσιάζει.

-Άριστη γνώστη τουλάχιστον μιας ξένης γλώσσας για να είναι δυνατή η άμεση επικοινωνία με τους ξένους επισκέπτες τους οποίους ο ξεναγός έχει αναλάβει να μυήσει στον ελληνικό πολιτισμό, με την δυνατότητα να λύσει όλες τις απορίες τους χωρίς παρερμηνείες.

-Ευρείες γνώσεις για το φυσικό και το οικονομικό περιβάλλον της Ελλάδας και της κάθε περιοχής ξεχωριστά.

-Γενικές και ειδικές γνώσεις για τις κοινωνικές δομές της χώρας και του γεωπολιτικού πλαισίου που τις δημιούργησαν.

-Γνώσεις ψυχολογίας και ικανοτήτων για την σωστή διαχείριση του ανθρώπινου παράγοντα, τρέφοντας σεβασμό προς το πρόσωπο του κάθε επισκέπτη, της διαφορετικής κουλτούρας του και της χώρας προέλευσης του.

- Αυξημένες κοινωνικές και επικοινωνιακές δεξιότητες.

Ο ξεναγός οφείλει να διαθέτει διακριτικότητα και διπλωματία κατά την προσέγγιση των εθνικών ζητημάτων, χωρίς πατριωτικές εξάρσεις αλλά με σεβασμό προς την ιστορική αλήθεια, προβάλλοντας παράλληλα τα συμφέροντα της Ελλάδας και την συμβολή του ελληνικού πολιτισμού στο παγκόσμιο γίγνεσθαι. Το επάγγελμα του ξεναγού είναι νομοθετικά κατοχυρωμένο στην χώρα μας, στην Κύπρο, Ιταλία, Πορτογαλία, Ισπανία, Γαλλία, Αυστρία, Λουξεμβούργο (πόλη), Μάλτα, Τσεχία, Σλοβακία, Σλοβενία, Λετονία, Λιθουανία και Πολωνία. Στις υπόλοιπες Ευρωπαϊκές χώρες υπάρχει επαγγελματική κατάρτιση και αδειοδότηση ξεναγών από τις αρμόδιες αρχές, στην προσπάθεια διατήρησης της υψηλής ποιότητας των προσφερομένων υπηρεσιών. Ωστόσο δεν απαιτείται υποχρεωτική άδεια άσκησης επαγγέλματος από την νομοθεσία.

**2.Νομοθετικό καθεστώς**

Οι νομοθετικές παρεμβάσεις για το επάγγελμα του ξεναγού και την εκπαίδευση του στην χώρα μας ξεκίνησαν το 1925 και συνεχίζονται μέχρι τις ημέρες μας. Ο συνολικός αριθμός των νομοθετικών παρεμβάσεων της πολιτείας ανέρχεται σε έντεκα ορίζοντας το νομικό πλαίσιο λειτουργίας του επαγγέλματος, τις διαδικασίες έκδοσης επαγγελματικής άδειας και τον τρόπο εκπαίδευσης.

Η πρώτη κρατική παρέμβαση για το επάγγελμα του ξεναγού πραγματοποιήθηκε το 1925, καθώς με το ΦΕΚ A 327 - 28.10.1925 ορίστηκαν για πρώτη φορά οι προϋποθέσεις και τα προσόντα που οφείλει να διαθέτει κάποιος- α για να αποκτήσει την άδεια ασκήσεως του επαγγέλματος του εξηγητή (ο ξεναγός προπολεμικά ορίζονταν ως εξηγητής). Συγκεκριμένα αναφέρεται στο διάταγμα 7 ότι η άδεια ασκήσεως του επαγγέλματος του εξηγητή αποκτιόταν με προφορικές εξετάσεις σε επιτροπή που έχει οριστεί από τον Υπουργό Εθνικής Οικονομίας. Η επιτροπή αυτή αποτελούνταν από τον Διευθυντή του Αρχαιολογικού Μουσείου Αθηνών, τον Διευθυντή του Μουσείου Βυζαντινών σπουδών, τον Έφορο Αρχαιοτήτων Αττικής, από τον Επιθεωρητή της Υπηρεσίας Ξένων και Εκθέσεων, και διερμηνείς των Εμπορικών Σχολών του Κράτους . Οι υποψήφιοι εξεταζόντουσαν στα μαθήματα:

1. Γενικής Ιστορίας της Ελλάδος, Κλασσικών, Βυζαντινών και Νεώτερων χρόνων,

2. Γεωγραφία της Ελλάδος,

3. Ιστορία της Τέχνης,

4. Μουσεία της Ελλάδος,

5. Αρχαία και Βυζαντινά μνημεία,

6. Γενικές γνώσεις των λουτροπόλεων και τόπων θερινής ή χειμερινής διαμονής.

Επίσης, οι υποψήφιοι εξεταζόντουσαν από τους διερμηνείς στην ξένη γλώσσα.

Από τους πρώτους που έσπευσαν να αποκτήσουν την επαγγελματική άδεια του εξηγητή ήταν οι δραγουμάνοι που είχαν μεν την εμπειρία αλλά δεν διέθεταν την απαιτούμενη άδεια.

7. Η ισχύουσα νομοθετική παρέμβαση της πολιτείας είναι ο Νόμος 710/1977 Περί ξεναγών, ΦΕΚ 283/Α/ 27-9-1977 και οι τροποποιήσεις του που ακολούθησαν. Ο συγκεκριμένος νόμος και οι τροπολογίες του καθορίζουν το νομικό πλαίσιο λειτουργίας του επαγγέλματος του ξεναγού στην Ελλάδα μέχρι σήμερα. Οι τροποποιήσεις του αφορούν την εναρμόνιση της ελληνικής νομοθεσίας με τις συνθήκες της Ευρωπαϊκής Ένωσης, και αφορούν την εκπαίδευση των ξεναγών και το άνοιγμα του επαγγέλματος μέσα στα πλαίσια της Ε.Ε.

**3. Ο ρόλος του ξεναγού**

Η ευρύτερη εικόνα που υπάρχει για το επάγγελμα του ξεναγού είναι πως παρέχει υπηρεσίες ξενάγησης σε αρχαιολογικούς χώρους, μουσεία και πολιτιστικούς χώρους σε αλλοδαπούς επισκέπτες και ντόπιους.

Ωστόσο, ο πραγματικός ρόλος του ξεναγού είναι πολλαπλός και εμπεριέχει πολλά περισσότερα καθήκοντα και ευθύνες, συγκεκριμένα:

1. Ο ξεναγός καθοδηγεί τους επισκέπτες σε αρχαιολογικούς χώρους και μουσεία εξηγώντας αναλυτικά τι ακριβώς είναι αυτά που βλέπουν, ποια είναι η ιστορία τους, η αξία τους και η σημασίας τους για τον άνθρωπο και τον πολιτισμό.

2. Ζωντανεύει την ιστορία του τόπου μας συνδέοντας την με το σήμερα. Συχνά αναφέρεται σε παραδόσεις, ερμηνεύοντας ήθη και έθιμα των ντόπιων κατοίκων και απαντά σε ερωτήσεις και απορίες των επισκεπτών.

3. Παρέχει την υπηρεσία της ασφαλούς συνοδείας κατά την διαδικασία της μετακίνησης των επισκεπτών από το ένα μέρος στο άλλο.

4. Ο ξεναγός προωθεί και παρουσιάζει τα ελληνικά προϊόντα, την ελληνική γαστρονομία και την ελληνική μουσική.

5. Περιγράφει κι άλλες περιοχές της Ελλάδας, προσπαθώντας να προσελκύσει το ενδιαφέρον των τουριστών για να τις επισκεφτούν και να ξαναέρθουν την χώρα μας.

6. Παρουσιάζει την ελληνική γλώσσα, αποκαλύπτοντας στους επισκέπτες τις αμέτρητες ελληνικές λέξεις που χρησιμοποιούνται στη γλώσσα τους.

7. Διαθέτει μεγάλη διακριτικότητα και διπλωματία κατά την προσέγγιση εθνικών ζητημάτων, χωρίς πατριωτικές εξάρσεις με σεβασμό προς την ιστορική αλήθεια, προωθώντας παράλληλα τα συμφέροντα της χώρας μας.

8. Σε αρκετές περιπτώσεις αναλαμβάνει και τον ρόλο του εμψυχωτή για την κατάλληλη ψυχαγωγία των επισκεπτών.

9. Καλείται να διαχειριστεί αρνητικά σχόλια και παράπονα που αφορούν την χώρα μας, καθώς αποτελεί τον συνδετικό κρίκο των ξένων επισκεπτών με την Ελλάδα.

10. Η βιωματική σχέση του ξεναγού με την Ελλάδα τον καθιστά στα μάτια των ξένων επισκεπτών ως τον άνθρωπο που μπορούν να βασιστούν πάνω του και να τον εμπιστευτούν.Ο ξεναγός είναι το πρόσωπο που θα τους μεταδώσει τις κατάλληλες πληροφορίες που τους ενδιαφέρουν για το ταξίδι τους και θα τις μεταφέρουν πίσω στις πατρίδες τους ως κομμάτι από τις εμπειρίες του ταξιδιού τους στην χώρα μας.

Συνεπώς, ο πολλαπλός ρόλος του ξεναγού και η επίδραση του, τον καθιστούν ως έναν πρεσβευτή της χώρα του, ο οποίος ενεργεί με γνώμονα την υπεράσπιση των συμφερόντων της χώρας του και την προώθηση τους.

Στην Ελλάδα, οι διπλωματούχοι ξεναγοί είναι απόφοιτοι των Σχολών Ξεναγών του πρώην Οργανισμού Τουριστικής Εκπαίδευσης του Ε.Ο.Τ. που σήμερα υπάγεται στο Υπουργείο Τουρισμού. Το δίπλωμα και η επίσημη άδεια ασκήσεως επαγγέλματος είναι πανελλαδικής εμβέλειας και χορηγούνται από το Ελληνικό Κράτος σε αποφοίτους των Σχολών και για συγκεκριμένες ξένες γλώσσες ανά ξεναγό. Εκτός από τους αποφοίτους των πρώην σχολών ξεναγών, άδεια ασκήσεως επαγγέλματος πανελλαδικής ισχύος διαθέτουν οι απόφοιτοι των ταχύρρυθμων σεμιναρίων Ν.4093/2012 (ΦΕΚ 222/Α΄). Ο ξεναγός οφείλει να κατέχει υψηλού επιπέδου εκπαίδευση για να είναι ικανός να παρέχει υπηρεσίες ξενάγησης τόσο σε ξένους επισκέπτες της χώρας μας όσο και σε Έλληνες κατοίκους.

**4.Εργοδότες των ξεναγών**

Οι κύριοι εργοδότες των ξεναγών είναι τα τουριστικά γραφεία, τα ταξιδιωτικά πρακτορεία, τα γραφεία διοργάνωσης συνεδρίων, τα ξενοδοχεία, τα κρουαζιερόπλοια, οι δημόσιοι φορείς όπως τα υπουργεία, τα σχολεία και τα εκπαιδευτικά δρύματα αλλά και εταιρείες που φιλοξενούν συνεργάτες τους και επιθυμούν να τους προσφέρουν ως δώρο μια ξενάγηση.

Το επάγγελμα του ξεναγού έχει έντονη συνδικαλιστική παρουσία· το βασικό συνδικαλιστικό τους όργανο είναι η Πανελλήνια Ομοσπονδία Ξεναγών η οποία ιδρύθηκε το 1985 ως δευτεροβάθμια οργάνωση των επαγγελματιών διπλωματούχων ξεναγών, από τον Σύνδεσμο Ξεναγών Θεσσαλονίκης και το Σωματείο Διπλωματούχων Ξεναγών Δωδεκανήσου. Σήμερα, στα μέλη της εντάσσονται όλα τα πρωτοβάθμια σωματεία-μέλη, τα οποία είναι:

- Ένωση Διπλωματούχων Ξεναγών Ιονίων Νήσων και Δυτικής Ελλάδας με έδρα την Κέρκυρα

- Ο Σύνδεσμος Ξεναγών Θεσσαλονίκης με έδρα τη Θεσσαλονίκη

- Το Σωματείο Διπλωματούχων Ξεναγών με έδρα την Αθήνα

- Το Σωματείο Διπλωματούχων Ξεναγών Β.Α. Αιγαίου με έδρα την Μυτιλήνη

- Το Σωματείο Διπλωματούχων Ξεναγών Δωδεκανήσου με έδρα την Ρόδο

- Το Σωματείο Επαγγελματιών Ξεναγών Κρήτης και Θήρας με έδρα το Ηράκλειο

(Πανελλήνια Ομοσπονδία Ξεναγών 2019).

Σε αυτό το σημείο πρέπει να αναφερθεί ότι το Σωματείο Διπλωματούχων Ξεναγών με έδρα την Αθήνας είναι το μεγαλύτερο της χώρας, ιδρύθηκε το 1957 και αριθμεί περίπου 1000 μέλη.

**4. Το νομικό πλαίσιο παροχής υπηρεσιών ξενάγησης στην Ελλάδα**

**Νόμος 710/1977**

Η βάση του νομικού πλαισίου παροχής υπηρεσιών ξεναγού στην Ελλάδα είναι ο Ν710/1977 (ΦΕΚ Α΄ 283) «Περί ξεναγών». Το άρθρο 1 παρ. 1 ορίζει ότι Περί ξεναγών, << Ξεναγός (εξηγητής), κατά την έννοιαν του παρόντος είναι ο συνοδεύων αλλοδαπούς ή ημεδαπούς περιηγητάς ή επισκέπτας της χώρας, καθοδηγών αυτούς και υποδεικνύων τα αξιοθέατα του τόπου, αρχαία ή ιστορικά μνημεία, καλλιτεχνικά έργα πάσης εποχής, επεξηγών εις αυτούς την σημασίαν αυτών, τον προορισμόν και την ιστορίαν των και παρέχων γενικωτέρας πληροφορίας περί της αρχαίας και νεώτερας Ελλάδος >>. Η άδεια ασκήσεως του επαγγέλματος του χορηγούνταν από τον Γενικό Γραμματέα του Ε.Ο.Τ. μετά από υποχρεωτική και επιτυχή φοίτηση στις μεταδευτεροβάθμιες Σχολές Ξεναγών (εθνικές και τοπικές) που λειτουργούσαν μέχρι το 2011 υπό την αιγίδα του πρώην Οργανισμού Τουριστικής Εκπαίδευσης και Κατάρτισης. Η φοίτηση διαρκούσε δυόμιση χρόνια (2 ½), ήταν δωρεάν και η εισαγωγή στην σχολή διενεργούνταν μέσω εξετάσεων. Δικαίωμα συμμετοχής είχαν μέχρι το 2011 αποκλειστικά οι Έλληνες πολίτες, με την απαραίτητη προυπόθεση να είναι απόφοιτοι της δευτεροβάθμιας εκπαίδευσης. Για την χορήγηση της επαγγελματικής άδειας οι άνδρες υποψήφιοι όφειλαν να έχουν εκπληρώσει τις στρατιωτικές τους υποχρεώσεις ή να έχουν νόμιμα απαλλαγεί.

Οι γενικές προϋποθέσεις για όλους τους υποψήφιους-ιες που ισχύουν για την χορήγηση της επαγγελματικής άδειας αφορούν τα ποινικά εγκλήματα και πιο συγκεκριμένα να μην έχουν ποτέ καταδικαστεί στο παρελθόν σε ποινή κάθειρξης ή ποινή φυλάκισης μεγαλύτερης των τριών (3) μηνών για παράνομες ενέργειες που αφορούν: Κλοπή, υπεξαίρεση, απάτη, ψευδορκία, πλαστογραφία, εκβίαση, λαθρεμπορία, χρήση ή εμπόριο ναρκωτικών ουσιών, ψευδή καταμήνυση, εγκλήματα κατά των ηθών και για εγκλήματα εις βάρος του εθνικού νομίσματος και των αρχαιοτήτων. Σε περίπτωση παραβατικότητας μετά την χορήγηση της επαγγελματικής του άδειας, τότε με απόφαση του Γενικού Γραμματέα του Ε.Ο.Τ., επέρχεται ανάκληση και οριστική ακύρωση της επαγγελματικής άδειας του ξεναγού.

Στο άρθρο 9 του Νόμου αναφέρεται η δυνατότητα επέκτασης των αδειών ασκήσεως επαγγέλματος ξεναγού σε πανελλαδικής ισχύος για τους απόφοιτους των σχολών της Ρόδου, Κρήτης, Κερκύρας και Θεσσαλονίκης. Η επέκταση πραγματοποιείται στην Αθήνα με εξετάσεις στην διδασκόμενη ύλη της Σχολής Ξεναγών Αθήνας ( ΦΕΚ Α΄ 283).

Στο συγκεκριμένο νόμο υπάρχει η πρόβλεψη για χορήγηση άδειας ασκήσεως του επαγγέλματος του ξεναγού **σε αλλοδαπούς μόνο με ελληνική καταγωγή.** Επιπλέον, χορηγούνται προσωρινές άδειες ξεναγήσεως, αμισθί, σε ημεδαπούς και αλλοδαπούς καθηγητές των σχολών αρχαιολογίας. Τέλος, υπάρχει η δυνατότητα χορήγησης προσωρινής επαγγελματικής άδειας σε μη αδειούχο ξεναγό με απόφαση του Γενικού Γραμματέα του Ε.Ο.Τ. Το κριτήριο για την χορήγηση αυτής της άδειας είναι η σπανιότητα της γλώσσας ξενάγησης και για την πιστοποίηση της αδυναμίας της, απαιτούταν η σχετική βεβαίωση από την διοίκηση του σωματείου διπλωματούχων ξεναγών.

**Νόμος 1545/1985**

Με τις διατάξεις του άρθρου 37 του Ν.1545/1985 (διατάξεις του Υπουργείου Εργασίας) ορίζεται ότι ο κύριος φορέας ασφάλισης των ξεναγών είναι το Ι.Κ.Α., πλεον ΕΦΚΑ, και ορίζει πως οι ξεναγοί έχουν σχέση εξαρτημένης εργασίας με πολλαπλούς εργοδότες. Συγκεκριμένα αναφέρει πως ο ξεναγός ως φυσικό πρόσωπο συνεργάζεται επαγγελματικά με τουριστικά γραφεία, ταξιδιωτικά πρακτορεία, μέλη της ένωσης εφοπλιστών επιβατηγών πλοίων και με τουριστικά γραφεία του εξωτερικού άμεσα ή έμμεσα με τα παραρτήματα τους στην Ελλάδα, για την πραγματοποίηση τουριστικών προγραμμάτων. Αυτή η επαγγελματική συνεργασία ορίζεται ως σχέση εξαρτημένης εργασίας με τους εργοδότες τους· οι ξεναγοί αποκτούν εισόδημα από μισθωτή εργασία και συνεπώς δεν υποχρεούνται σε έκδοση παραστατικών και στην τήρηση βιβλίων. Κατά εξαίρεση όταν οι ξεναγοί αναλαμβάνουν ελεύθερη ξενάγηση και πληρώνονται κατευθείαν από τους ιδιώτες, τότε έχουν την υποχρέωση τήρησης βιβλίων και έκδοσης αποδείξεων παροχής υπηρεσιών και εν γένει στοιχείων (ΦΕΚ A 91/1985 ).

**Νόμος 3766/2009**

Στο άρθρο 3 του Ν. 3766/*2009 Λειτουργική Τακτοποίηση και λοιπές διατάξεις*, αναθεωρήθηκε ο Ν 710/77 Περί ξεναγών, προκειμένου να συμμορφωθεί η Ελληνική νομοθεσία με την αντίστοιχη της Ευρωπαϊκής Ένωσης. Συγκεκριμένα στο άρθρο 3 του νόμου αυτού προβλέπεται η χορήγηση επαγγελματικής άδειας ξεναγού σε πολίτες την Ελλάδας και της Ευρωπαϊκής Ένωσης:

1) Σε όσους Έλληνες πολίτες και υπηκόους κρατών-μελών της Ευρωπαϊκής Ένωσης, κατέχουν δίπλωμα της Σχολής Ξεναγών ( του πρώην ΟΤΕΚ), εφόσον έχουν εκπληρώσει τις στρατιωτικές τους υποχρεώσεις ή έχουν νομίμως απαλλαγεί από αυτές και εφόσον δεν έχουν καταδικαστεί αμετακλήτως για κάποιο ποινικό αδίκημα.

2) Σε κατοίκους των κρατών-μελών της Ευρωπαϊκής Ένωσης με δίπλωμα μεταδευτεροβάθμιας εκπαίδευσης σχολής ξεναγών από το κράτος- μέλος προέλευσης τους για την άσκηση του επαγγέλματος του ξεναγού, εφόσον καλύπτουν τις παρακάτω προϋποθέσεις:

α) Να διαθέτουν επαρκές γνώσεις για την ελληνική ιστορία, την αρχαιολογία και γενικότερα του ελληνικού πολιτισμού και οι οποίες αποδεικνύονται μέσα από την επιτυχή παρακολούθηση των σχετικών μαθημάτων στο πλαίσιο κύκλου σπουδών μεταδευτεροβάθμιας εκπαίδευσης,

β) Να έχουν πραγματοποιήσει εκπαιδευτικές εκδρομές σε αρχαιολογικούς χώρους, μουσεία και ιστορικά μνημεία της Ελλάδας για την πρακτική τους άσκηση.

γ ) Όλοι οι υποψήφιοι των κρατών της Ευρωπαϊκής Ένωσης αλλά και οι αλλοδαποί ελληνικής καταγωγής θα πρέπει να διαθέτουν το απαραίτητο πιστοποιητικό ελληνομάθειας επιπέδου τύπου «Γ» του Κέντρου Ελληνικής Γλώσσας,

δ) Οι άνδρες υποψήφιοι που προέρχονται από χώρες που προβλέπεται υποχρεωτική στρατιωτική θητεία θα πρέπει να έχουν εκπληρωμένες τις στρατιωτικές τους υποχρεώσεις ή έχουν νομίμως απαλλαγεί από αυτές.

ε) Όλοι οι υποψήφιοι των κρατών της Ευρωπαϊκής Ένωσης αλλά και οι αλλοδαποί ελληνικής καταγωγής δεν πρέπει να έχουν καταδικαστεί αμετακλήτως για απάτη, εκβίαση, πλαστογραφία, ψευδορκία, κλοπή, υπεξαίρεση, ψευδή καταμήνυση, συκοφαντική δυσφήμηση, παράβαση της νομοθεσίας περί ναρκωτικών, λαθρεμπορίας, εθνικού νομίσματος και αρχαιοτήτων ή για αδικήματα που συνεπάγονται στέρηση, έστω και προσωρινή, των πολιτικών τους δικαιωμάτων ( ΦΕΚ 102/Α ).

Στο ίδιο άρθρο του νόμου προβλέπεται ποινή φυλάκισης μέχρι ενός έτος με αναστολή και χρηματικό πρόστιμο μέχρι δύο χιλιάδων (2.000) Ευρώ ( ΦΕΚ 102/Α ).

Κατά την άποψη μου το χρηματικό πρόστιμο είναι μικρό σε αναλογία με το κέρδος που έχουν αλλά και με το ύψος της βλάβης που προκαλούν στην φήμη του τουρισμού και στους επαγγελματίες του κλάδου, ξεναγούς και στα τουριστικά γραφεία.

**Κοινή Υπουργική Απόφαση Αριθ. 165255/ΙΑ/29.12.2010**

Στα πλαίσια εναρμόνισης της Ελληνικής νομοθεσίας με την αντίστοιχη Ευρωπαϊκή και με τις υποχρεώσεις και τα επαγγελματικά δικαιώματα των πολιτών της Ευρωπαϊκής Ένωσης, εγκρίθηκαν οι διατάξεις που αφορούν την προσωρινή και περιστασιακή παροχή υπηρεσιών ξενάγησης στην Ελλάδα από επαγγελματίες υπηκόους κράτους μέλους της Ευρωπαϊκής Ένωσης, περιλαμβανομένων και των Ελλήνων υπηκόων, οι οποίοι είναι νόμιμα εγκατεστημένοι στα κράτη αυτά και διαθέτουν τα νόμιμα προσόντα για την εκεί άσκηση της επαγγελματικής δραστηριότητας του ξεναγού. Όταν οι ξένοι επαγγελματίες ξεναγοί μετακινούνται στην ελληνική επικράτεια για την προσωρινή και περιστασιακή παροχή υπηρεσιών, υποβάλλουν στην ελληνική αρμόδια αρχή έγγραφη δήλωση. Ως αρμόδια αρχή ορίζεται η Γενική Γραμματεία Τουρισμού του Υπουργείου Τουρισμού. Η δήλωση συνοδεύεται από τα ακόλουθα δικαιολογητικά:

α) Ακριβές αντίγραφο διαβατηρίου ή αστυνομικής ταυτότητας, β) Βεβαίωση από την αρμόδια εποπτεύουσα για το επάγγελμα του ξεναγού αρχή του κράτους εγκατάστασης ότι ο πάροχος είναι νόμιμα εγκατεστημένος σε αυτό για την άσκηση του επαγγέλματος του ξεναγού και ότι δεν του έχει απαγορευθεί, έστω και προσωρινά, η άσκηση του κατά το χρόνο της χορήγησης της βεβαίωσης,

γ) Μεταφρασμένα στα ελληνικά και επικυρωμένα αποδεικτικά έγγραφα των επαγγελματικών του προσόντων,

δ) Μεταφρασμένα στα ελληνικά και επικυρωμένα αποδεικτικά επαγγελματικής πείρας τουλάχιστον δυο ετών στο διάστημα των τελευταίων δέκα ετών που προηγούνται της παροχής υπηρεσιών στο κράτος εγκατάστασης, σε περίπτωση που ούτε το επάγγελμα ούτε και η εκπαίδευση είναι νομοθετικά ρυθμιζόμενα στο κράτος εγκατάστασης.

Η ανωτέρω δήλωση υποβάλλεται μια φορά ετησίως, εάν ο πάροχος προτίθεται να παρέχει υπηρεσίες κατά τη διάρκεια του έτους αυτού ( ΦΕΚ Β΄ 2157/31.12.2010 ).

**Νόμος 4093/2012**

Με τον Νόμο 4093/2012 *<< Έγκριση Μεσοπρόθεσμου Πλαισίου Δημοσιονομικής Στρατηγικής 2013−2016 − Επείγοντα Μέτρα Εφαρμογής του ν. 4046/2012 και του Μεσοπρόθεσμου Πλαισίου Δημοσιονομικής Στρατηγικής 2013−2016 >>* επήλθαν γενικότερες αλλαγές στα περισσότερα επαγγέλματα. Στο επάγγελμα του ξεναγού οι αλλαγές αφορούν το θεσμικό πλαίσιο λειτουργίας του επαγγέλματος και στην εκπαίδευση του, πιο συγκεκριμένα:

Στο πρώτο άρθρο, παράγραφος 14, στις *<< ΡΥΘΜΙΣΕΙΣ ΘΕΜΑΤΩΝ ΑΡΜΟΔΙΟΤΗΤΑΣ ΥΠΟΥΡΓΕΙΟΥ ΤΟΥΡΙΣΜΟΥ >>* αναφέρεται ότι δικαίωμα άσκησης του επαγγέλματος του ξεναγού έχουν:

α) Οι Έλληνες υπήκοοι και υπήκοοι των κρατών - μελών της Ευρωπαϊκής Ένωσης οι οποίοι είναι κάτοχοι διπλώματος της Σχολής Ξεναγών του ΟΤΕΚ ή αντίστοιχου τίτλου εκπαίδευσης που έχει αποκτηθεί σε άλλο κράτος - μέλος της Ε.Ε. και έχει αναγνωριστεί από το Συμβούλιο Αναγνώρισης Επαγγελματικών Προσόντων, σύμφωνα με τις διαδικασίες του Τίτλου ΙΙΙ του Π.Δ.. 38/2010 (Α' 78).

β) Οι αλλοδαποί ελληνικής καταγωγής, απόφοιτοι της Σχολής Ξεναγών του ΟΤΕΚ.

γ) Οι Απόφοιτοι των νέων δίμηνων, ταχύρρυθμων προγραμμάτων κατάρτισης ξεναγών, η προκήρυξη τους αναφέρεται στο άρθρου 14 του ίδιου νόμου. Επίσης στο ίδιο νόμο αναφέρεται ότι το επάγγελμα του ξεναγού ασκείται ελεύθερα μετά την πάροδο δέκα ημερών από την υποβολή αίτησης για αναγγελία έναρξης άσκησης επαγγέλματος ξεναγού από τους ενδιαφερομένους στο Υπουργείο Τουρισμού, συνοδευόμενης από τα απαραίτητα δικαιολογητικά. Η αρμόδια υπηρεσία του Υπουργείου Τουρισμού (Γενική Διεύθυνση Τουριστικής Πολιτικής και Οργάνωσης, Διεύθυνση Τουριστικής Πολιτικής και Συντονισμού, Τμήμα Τουριστικής Εκπαίδευσης και Κατάρτισης) εξετάζει εντός δέκα ημερών τα υποβληθέντα σε αυτήν δικαιολογητικά, προκειμένου να διαπιστώσει τη συνδρομή των νόμιμων προϋποθέσεων για την άσκηση του επαγγέλματος του ξεναγού. Σε περίπτωση που διαπιστωθεί ότι καλύπτονται όλες οι προϋποθέσεις, χορηγείται στον ξεναγό εντός δέκα ημερών από την υποβολή της αναγγελίας, βεβαίωση συνδρομής των νομίμων προϋποθέσεων για την άσκηση του επαγγέλματος του ξεναγού και εγγραφής του στο οικείο μητρώο που τηρείται στο Υπουργείο Τουρισμού, σύμφωνα με τα οριζόμενα στο άρθρο 9, συνοδευόμενη από δελτίο ταυτότητας, το οποίο ο ξεναγός φέρει κατά την άσκηση του επαγγέλματός του, προκειμένου να επιδεικνύεται σε κάθε διενεργούμενο έλεγχο.

Σε περίπτωση που δεν πληρούνται οι προϋποθέσεις για την άσκηση του επαγγέλματος ή δεν προκύπτει η συνδρομή τους από τα υποβληθέντα στοιχεία, η αρμόδια υπηρεσία του Υπουργείου Τουρισμού ενημερώνει εγγράφως τον ενδιαφερόμενο ότι δεν δύναται να ασκήσει το επάγγελμα του ξεναγού, γνωστοποιώντας του και τους σχετικούς λόγους. Η έγγραφη ενημέρωση γίνεται πριν την πάροδο δέκα ημερών από την ημερομηνία υποβολής της αναγγελίας άσκησης του επαγγέλματος. Σε περίπτωση άπρακτης παρέλευσης της προθεσμίας χωρίς η αρμόδια υπηρεσία να έχει γνωστοποιήσει στον υποβάλλοντα τους λόγους για τους οποίους δεν δύναται να ασκήσει το επάγγελμα του ξεναγού, τεκμαίρεται ότι έχουν χορηγηθεί, τόσο η βεβαίωση συνδρομής των νομίμων προϋποθέσεων για την άσκηση του επαγγέλματος του ξεναγού όσο και το δελτίο ταυτότητας ξεναγού.

Δικαίωμα ξενάγησης έχουν οι καθηγητές ανώτατων σχολών ιστορίας και αρχαιολογίας, διευθυντές και καθηγητές ημεδαπών και αλλοδαπών σχολών αρχαιολογίας στην Ελλάδα για ξεναγήσεις εκπαιδευτικού περιεχομένου, χωρίς αμοιβή, σε αρχαιολογικούς χώρους, μουσεία και χώρους που είχε αναπτυχθεί ή αναπτύσσεται επιστημονική και ανασκαφική δραστηριότητα,.

Επιπλέον, στην περίπτωση έλλειψης ξεναγού δυνάμενου να ξεναγήσει σε ορισμένη, σπάνια, γλώσσα, παρέχεται δικαίωμα ξενάγησης σε άτομα τα οποία δεν πληρούν τις νόμιμες προϋποθέσεις για την άσκηση του επαγγέλματος του ξεναγού αλλά οι οποίοι έχουν αποδεδειγμένα άριστη γνώση της συγκεκριμένης γλώσσας για την οποία παρατηρείται έλλειψη ξεναγού, έπειτα από σχετική άδεια η οποία χορηγείται από τον Γενικό Γραμματέα του Υπουργείου Τουρισμού.

3. Όλοι οι υπήκοοι κράτους - μέλους της Ευρωπαϊκής Ένωσης, περιλαμβανομένων και των Ελλήνων υπηκόων, οι οποίοι είναι νόμιμα εγκατεστημένοι στα κράτη αυτά και διαθέτουν τα νόμιμα προσόντα για την εκεί άσκηση της επαγγελματικής δραστηριότητας του ξεναγού έχουν δικαίωμα προσωρινής και περιστασιακής παροχής υπηρεσιών ξεναγού στην Ελλάδα, σύμφωνα με τις διατάξεις της με αριθ. 165255/ΙΑ/29.12.2010 (B' 2157) .

Στις τουριστικές επιχειρήσεις που συνεργάζονται για την παροχή υπηρεσιών ξεναγού με πρόσωπο το οποίο δεν έχει τις νόμιμες προϋποθέσεις για την άσκηση του επαγγέλματος επιβάλλεται χρηματικό πρόστιμο ύψους δυο χιλιάδων (2.000) ευρώ. Σε περίπτωση υποτροπής εντός του έτους επιβάλλεται διπλάσιο πρόστιμο, δηλ., τεσσάρων (4.000) χιλιάδων ευρώ, ενώ σε κάθε επόμενη υποτροπή αφαιρείται το ΕΣΛ της τουριστικής επιχείρησης για χρονικό διάστημα μέχρι έξι (6) μηνών ( ΦΕΚ Α 222/12-11-2012 ).

**Νόμος 4582- 2018 για την περίπτωση έλλειψης ξεναγού**

Το άρθρο 47 του Νόμου *Θεματικός τουρισμός - Ειδικές μορφές τουρισμού - Ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - Στήριξη τουριστικής επιχειρηματικότητας και άλλες διατάξεις* αντικατέστησε το αντίστοιχο άρθρο του ν. 4093/2012 και αναφέρει ότι:

1. Σε περίπτωση έλλειψης ξεναγού που μπορεί να ξεναγήσει σε ορισμένη γλώσσα, η ξενάγηση από διπλωματούχο ξεναγό πραγματοποιείται με τη συνδρομή διερμηνέα που γνωρίζει τη γλώσσα των επισκεπτών.

2. Σε περίπτωση έλλειψης ξεναγού που μπορεί να ξεναγήσει σε ορισμένη- σπάνια- γλώσσα και εφόσον δεν υπάρχει δυνατότητα ξενάγησης με τη συνδρομή διερμηνέα σύμφωνα με την προηγούμενη περίπτωση, τότε ο Γενικός Γραμματέας Τουρισμού μπορεί να χορηγήσει, ύστερα από αίτηση του ενδιαφερομένου, ειδική κατ’ εξαίρεση άδεια ξενάγησης σε άτομα τα οποία δεν πληρούν τις προϋποθέσεις για την άσκηση του επαγγέλματος του ξεναγού, αλλά έχουν αποδεδειγμένα άριστη γνώση της γλώσσας (επίπεδο Γ2) για την οποία παρατηρείται έλλειψη ξεναγού, και είναι κάτοχοι Πιστοποιητικού Ελληνομάθειας (επιπέδου Β2). Τα συγκεκριμένα άτομα πρέπει να είναι απόφοιτοι των Τμημάτων Αρχαιολογίας, Ιστορίας, Ιστορίας και Αρχαιολογίας, Ιστορίας, Αρχαιολογίας και Διαχείρισης Πολιτισμικών Αγαθών και Ιστορίας και Εθνολογίας, πανεπιστημίων της ημεδαπής ή αναγνωρισμένων αντίστοιχων τμημάτων του εξωτερικού. Στην άδεια που χορηγείται από το Υπουργείο Τουρισμού αναγράφεται η διάρκεια ισχύος της, η οποία δεν μπορεί να υπερβαίνει το ένα (1) έτος, καθώς και ο τόπος, όπου θα διεξαχθούν οι ξεναγήσεις. Η αρμόδια υπηρεσία μπορεί να ζητεί τη γνώμη, όχι την έγκριση, της Πανελλήνιας Ομοσπονδίας Ξεναγών (ΠΟΞΕΝ) η οποία οφείλει να απαντήσει μέσα σε δέκα (10) ημέρες από την παραλαβή του σχετικού αιτήματος (ΦΕΚ A 208/2018 ).

**Η εκπαίδευση των ξεναγών στη Ελλάδα**

Η εκπαίδευση των ξεναγών στην Ελλάδα πραγματοποιείται κατά βάση στις μεταδευτεροβάθμιες επαγγελματικές σχολές διάρκειας δύο εκπαιδευτικών ετών, και με τα Ταχύρρυθμα Προγράμματα Κατάρτισης στο Επάγγελμα του Ξεναγού για τους απόφοιτους τους των τμημάτων: Αρχαιολογίας, Ιστορίας, Ιστορίας και Αρχαιολογίας , Ιστορίας Αρχαιολογίας και Κοινωνικής Ανθρωπολογίας, Ιστορίας Αρχαιολογίας και Διαχείρισης Πολιτισμικών Αγαθών και Ιστορίας και Εθνολογίας των ελληνικών Πανεπιστημίων και αντίστοιχων αναγνωρισμένων τμημάτων του εξωτερικού.

**ΣΧΟΛΕΣ ΞΕΝΑΓΩΝ**

Παλαιότερα μέχρι το 2013 λειτουργούσαν οι επαγγελματικές Σχολές Ξεναγών λειτουργούσαν σε Αθήνα, Θεσσαλονίκη, Ηράκλειο Κρήτης και Κέρκυρα υπό την αιγίδα του Οργανισμού Τουριστικής Εκπαίδευσης και Κατάρτισης (ΟΤΕΚ). Η διάρκεια της Σχολής ανερχόταν στα δυόμισυ χρόνια και η εισαγωγή σε αυτές επιτυχαινόταν με εξετάσεις. Δικαίωμα συμμετοχής είχαν οι απόφοιτοι λυκείου αλλά και τριτοβάθμιας εκπαίδευσης με ανώτατο ηλικιακό όριο το 35ο έτος ηλικίας. Οι σχολές δεν λειτουργούσαν ταυτόχρονα, προκηρυσσόταν η λειτουργία μιας σχολής, ξεκινούσε η διδασκαλία των μαθημάτων στους εισακτέους και μόνο με την ολοκλήρωση του κύκλου σπουδών γινόταν νέα προκήρυξη. Με την κατάργηση του ΟΤΕΚ ουσιαστικά καταργήθηκαν οι σχολές ξεναγών και θεσπίστηκε η νέα μορφή κατάρτισης μέσω των δίμηνων σεμιναρίων.

Το 2017 το Υπουργείο Τουρισμού αποφάσισε την επαναλειτουργία της Σχολής Ξεναγών Αθήνας και αργότερα της Σχολής ξεναγών Θεσσαλονίκης, εκδίδοντας τον Κανονισμό Λειτουργίας της, ο οποίος εγκρίθηκε με την υπ’αριθμ.12360/12.07.2017 κοινή απόφαση των Υπουργών Παιδείας, Έρευνας & Θρησκευμάτων και Τουρισμού (ΦΕΚ 2532/Β /2017). Σκοπός και αποστολή των Σχολών Ξεναγών του Υπουργείου Τουρισμού είναι η εκπαίδευση σπουδαστών για την άσκηση του επαγγέλματος του ξεναγού στην Ελλάδα, κατά την έννοια της παρ. 1 του άρθρου 1 και της περ. α) του άρθρου 2 του ν. 710/1977, όπως ισχύει.

Η Σχολή λειτούργησε από το ακαδημαϊκό έτος 2018-2019 και ο αριθμός των εισακτέων ανήλθε στους 40 σπουδαστές.

Τα χαρακτηριστικά των σχολών ξεναγών είναι τα εξής:

Καταρχήν, η διάρκεια της φοίτησης μειώθηκε και πλέον ανέρχεται στα δύο εκπαιδευτικά έτη, και κατά δεύτερον, η εισαγωγή στην Σχολή γίνεται πλέον αποκλειστικά με κοινωνικά και οικονομικά κριτήρια με την μέθοδο της μοριοδότησης και χωρίς κάποιο ηλικιακό όριο.

Κατά το **άρθρο 6 Τρόπος επιλογής – Μοριοδότηση:**

1. Η εισαγωγή υποψηφίων στις Σχολές Ξεναγών γίνεται κατόπιν μοριοδότησης των προσόντων των υποψηφίων ανά κατηγορία εκπαίδευσης.

2. Η σειρά εισαγωγής των υποψηφίων ανά κατηγορία εκπαίδευσης προκύπτει από το σύνολο των μορίων που συγκεντρώνουν, σύμφωνα με τα παρακάτω κριτήρια:

|  |  |
| --- | --- |
| Α. Απόφοιτοι Γενικού ή Επαγγελματικού Λυκείου | |
| **Κριτήρια** | **Μόρια** |
| **1. Τυπική εκπαίδευση** |  |
| Βαθμός απολυτηρίου Γενικού ή Επαγγελματικού Λυκείου | Μονάδες βαθμού απολυτηρίου x10 |
| **2. Ξένες Γλώσσες** |  |
| α. Άριστη γνώση αγγλικής γλώσσας (επίπεδο Γ2/C2) | 100 |
| β. Αρίστη γνώση γαλλικής, γερμανικής, ιταλικής, ισπανικής, γλώσσας (επίπεδο Γ2/C2) | 200 |
| γ. Αρίστη γνώση μίας εκ των εξής γλωσσών: αλβανικής, βουλγαρικής, ρουμανικής, ρωσικής, τουρκικής, (επίπεδοΓ2/C2) | 300 |
| δ. Άριστη γνώση μίας εκ των εξής γλωσσών: αραβικής, αρμενικής, δανέζικης, εβραϊκής, ιαπωνικής, κινέζικης, κορεατικής, κροατικής, νορβηγικής, ολλανδικής, ουγγρικής, πολωνικής, πορτογαλικής, σερβικής, σλοβακικής, σουηδικής, τσέχικης, φινλανδική, και κάθε άλλης μη αναφερόμενης στις περ.α.,β. και γ. (επίπεδο Γ2/C2) | 400 |
| **3. Κοινωνικά κριτήρια** |  |
| Πολυτεκνία-Τριτεκνία  Μέλη πολύτεκνων / τρίτεκνων οικογενειών (γονείς και τέκνα) | 10 |

Σε περίπτωση που ο βαθμός του τίτλου δευτεροβάθμιας εκπαίδευσης αποτυπώνεται σε διαφορετική από την εικοσάβαθμη κλίμακα, θα γίνεται αναγωγή του σε εικοσάβαθμη κλίμακα.

|  |  |
| --- | --- |
| Β. Απόφοιτοι Τριτοβάθμιας Εκπαίδευσης | |
| **Κριτήρια** | **Μόρια** |
| **1. Τυπική εκπαίδευση** |  |
| α. Βαθμός πτυχίου τριτοβάθμιας εκπαίδευσης | Μονάδες βαθμού τίτλου x10 |
| β. Πτυχίο τριτοβάθμιας εκπαίδευσης των τμημάτων Πανεπιστημίων της ημεδαπής και αναγνωρισμένων της αλλοδαπής της παρ. 2 του αρ. 14 του ν. 710/1977 όπως κάθε φορά ισχύει | 100 |
| γ. Μεταπτυχιακός τίτλος σπουδών (σε περίπτωση υποψηφίου που κατέχει πέραν του ενός τίτλου μεταπτυχιακών σπουδών μοριοδοτείται μόνο ο ένας) | 30 |
| δ.Διδακτορικό δίπλωμα (μοριοδοτείται ένα δίπλωμα) | 50 |
| **2. Ξένες Γλώσσες** |  |
| α. Άριστη γνώση αγγλικής γλώσσας (επίπεδο Γ2/C2) | 100 |
| β. Άριστη γνώση γαλλικής,  γερμανικής, ιταλικής, ισπανικής, γλώσσας (επίπεδο Γ2/C2) | 200 |
| γ. Άριστη γνώση μίας εκ των εξής γλωσσών: αλβανικής, βουλγαρικής, ρουμανικής, ρωσικής, τουρκικής, (επίπεδο Γ2/C2) | 300 |
| δ. Άριστη γνώση μίας εκ των εξής γλωσσών: αραβικής, αρμενικής, δανέζικης, εβραϊκής, ιαπωνικής, κινέζικης, κορεατικής, κροατικής, νορβηγικής, ολλανδικής, ουγγρικής, πολωνικής, πορτογαλικής, σερβικής, σλοβακικής, σουηδικής, τσέχικης, φινλανδική, και κάθε άλλης μη αναφερόμενης στις περ. α., β. και γ. (επίπεδο Γ2/C2) | 400 |
| **3. Κοινωνικά κριτήρια** |  |
| Πολυτεκνία - Τριτεκνία Μέλη πολύτεκνων/τρίτεκνων οικογενειών (γονείς και τέκνα) | 10 |

3. Η άριστη γνώση της ξένης γλώσσας μοριοδοτείται για κάθε γλώσσα για την οποία ο υποψήφιος υποβάλλει τα σχετικά δικαιολογητικά σύμφωνα με τα οριζόμενα στο αρ. 7 της παρούσας.

4. Ο τελικός βαθμός του υποψηφίου ανά κατηγορία εκπαίδευσης προκύπτει από το άθροισμα όλων των μορίων που λαμβάνει, σύμφωνα με τα ανωτέρω κριτήρια. Οι σπουδαστές εισάγονται στη Σχολή Ξεναγών με βάση τον πίνακα κατάταξης ανά κατηγορία εκπαίδευσης, στον οποίο καταχωρούνται οι υποψήφιοι κατά φθίνουσα σειρά των μορίων τους.

Στην σχολή μπορούν να φοιτήσουν όλοι οι Έλληνες πολίτες, οι υπήκοοι κρατών μελών της Ευρωπαϊκής Ένωσης, καθώς και υπήκοοι κρατών εκτός της ΕΕ, εφόσον διαμένουν νόμιμα στη χώρα και γνωρίζουν πολύ καλά την ελληνική γλώσσα (επίπεδο Γ1/C1). Οι θέσεις των σπουδαστών καλύπτονται σε ποσοστό 70% από αποφοίτους γενικού ή επαγγελματικού λυκείου και το 30% από πτυχιούχους της τριτοβάθμιας εκπαίδευσης. Όλοι οι υποψήφιοι, ανεξαρτήτως του τίτλου σπουδών που κατέχουν, πρέπει να έχουν πιστοποιημένη άριστη γνώση επιπέδου Γ2/C2, τουλάχιστον μιας ξένης γλώσσας. Ο αριθμός των εισακτέων σε κάθε Σχολή ορίζεται από το Υπουργείο Τουρισμού με την προκήρυξη λειτουργίας της εκάστοτε σχολής. Η φοίτηση στη Σχολή Ξεναγών είναι δωρεάν αλλά υποχρεωτική στο σύνολο του εκπαιδευτικού προγράμματος.

Τα μαθήματα πραγματοποιούνται στις σχολές τις πρωινές ώρες.

Το εκπαιδευτικό πρόγραμμα των Σχολών Ξεναγών περιλαμβάνει:

1) 945 διδακτικές ώρες θεωρητικής διδασκαλίας και επισκέψεων στα μουσεία, μνημεία, αρχαιολογικούς χώρους και ιστορικούς τόπους της έδρας της Σχολής

2) 65 ημέρες εκπαιδευτικών εκδρομών

3) 4 εργασίες-ξεναγήσεις

4) Γραπτές εξετάσεις

5) Προφορικές διπλωματικές εξετάσεις.

Στους σπουδαστές που καταφέρνουν να ολοκληρώσουν επιτυχώς τις σπουδές τους, χορηγείται Δίπλωμα με το οποίο μπορούν να αποκτήσουν βεβαίωση συνδρομής νόμιμων προϋποθέσεων για την άσκηση του επαγγέλματος του ξεναγού για ολόκληρη την Ελληνική Επικράτεια, με βάση το **άρθρο 2 του Ν. 710/77,** αλλά και για τις χώρες – μέλη της Ευρωπαϊκής Ένωσης με βάση την ισχύουσα νομοθεσία (Υπουργείο Τουρισμού 2019).

**Ταχύρρυθμα Προγράμματα Κατάρτισης στο Επάγγελμα του Ξεναγού.**

Τα δίμηνα ταχύρρυθμα σεμινάρια κατάρτισης στο επάγγελμα του ξεναγού θεσπίστηκαν με την αλλαγή του Νόμου 710/1977 «Περί ξεναγών» (Φ.Ε.Κ. 283/Α') ο οποίος τροποποιήθηκε με βάση την περίπτωση 8 της υποπαραγράφου ΙΔ.1 του πρώτου άρθρου του Νόμου 4093/2012 (ΦΕΚ 222/Α΄). Σύμφωνα με την αλλαγή του νόμου παρέχεται η δυνατότητα σε συγκεκριμένους αποφοίτους Πανεπιστημιακών σχολών της ημεδαπής και αναγνωρισμένων σχολών της αλλοδαπής να παρακολουθήσουν, σε συνεργασία με Πανεπιστημιακά Ιδρύματα της χώρας, ταχύρρυθμα προγράμματα ξεναγού διαρκείας δύο μηνών προκειμένου να καταρτισθούν στο επάγγελμα. Η αλλαγή αφορά τους αποφοίτους των τμημάτων: Αρχαιολογίας, Ιστορίας, Ιστορίας και Αρχαιολογίας, Ιστορίας Αρχαιολογίας και Κοινωνικής Ανθρωπολογίας, Ιστορίας Αρχαιολογίας και Διαχείρισης Πολιτισμικών Αγαθών και Ιστορίας και Εθνολογίας Πανεπιστημίων. Η εισαγωγή στα προγράμματα πραγματοποιείται με μοριοδότηση και οι υποψήφιοι, πρέπει να έχουν άριστη γνώση τουλάχιστον μίας ξένης γλώσσας (επίπεδο Γ2). Ο φορέας υλοποίησης των σεμιναρίων, ο τόπος, ο χρόνος υλοποίησης, και τα κριτήρια επιλογής – μοριοδότησης- των υποψηφίων καθορίζονται από το Υπουργείο Τουρισμού. Τα προγράμματα διεξάγονται στην έδρα του Πανεπιστημίου και η παρακολούθηση τους είναι υποχρεωτική. Η φοίτηση δεν είναι δωρεάν και επιβαρύνει τους συμμετέχοντες. Το μέσο κόστος παρακολούθησης ανά συμμετέχοντα ανέρχεται στα 900 Ευρώ.

Με την επιτυχή ολοκλήρωση του προγράμματος οι συμμετέχοντες αποκτούν το δικαίωμα της άσκησης του επαγγέλματος του ξεναγού και τους χορηγείται η επαγγελματική ταυτότητα από το Υπουργείο Τουρισμού.

Με βάση στοιχεία που συγκεντρώθηκαν από το τμήμα ξεναγών της Διεύθυνσης Τουριστικής Εκπαίδευσης του Υπουργείου Τουρισμού, από το 2013 όταν ξεκίνησαν τα προγράμματα κατάρτισης οργανώθηκαν συνολικά 12 διαφορετικά προγράμματα και αποφοίτησαν επιτυχώς 411 συμμετέχοντες.

**Πανεπιστήμια που οργανώθηκαν προγράμματα κατάρτισης στο επάγγελμα του ξεναγού:**

Ιόνιο Πανεπιστήμιο ( Κέρκυρα ): 2

Εθνικό Καποδιστριακό Πανεπιστήμιο Αθηνών: 2

Αριστοτέλειο Πανεπιστήμιο Θεσσαλονίκης: 3

Πανεπιστήμιο Αιγαίου: 2

Πανεπιστήμιο Μακεδονίας :2

Πανεπιστήμιο Πελοποννήσου : 1

**Σύνολο 12**

Παρότι επαναλειτούργησε η Σχολή Ξεναγών της Αθήνας και η λειτουργία αντίστοιχης Σχολής στην Θεσσαλονίκη, τα σεμινάρια κατάρτισης ξεναγών δεν καταργήθηκαν αλλά ως θεσμός εξακολουθούν να υφίστανται. Ανάλογα με τις παροδικές ανάγκες της χώρας το Υπουργείο Τουρισμού μπορεί ανά πάσα στιγμή να προκηρύξει καινούργιο κύκλο σεμιναρίων κατάρτισης σε κάποιο πανεπιστημιακό ίδρυμα της χώρας.

Αυτό διότι το άρθρο 14 εξακολουθεί να ισχύει, δεν καταργήθηκε και ειδικότερα ορίζει:

1."Ο ΕΟΤ δύναται να οργανώση εντός της από 15 Νοεμβρίου μέχρι 15 Μαρτίου περιόδου εκάστου έτους επιμορφωτικά σεμινάρια διαρκείας μέχρι τριών (3) μηνών εις τα οποία η φοίτησις των καλουμένων ξεναγών θα είναι δωρεάν. Η χορήγησις πιστοποιητικού παρακολουθήσεως χορηγείται άνευ διενεργείας εξετάσεων.

"2 «Με κοινή απόφαση των Υπουργών Τουρισμού και Παιδείας και Θρησκευμάτων, Πολιτισμού και Αθλητισμού, η οποία εκδίδεται μέχρι 31.12.2012, καθορίζεται το αναλυτικό πρόγραμμα ταχύρρυθμων προγραμμάτων διάρκειας έως δύο (2) μηνών για την κατάρτιση Ελλήνων υπηκόων ή υπηκόων κρατών - μελών της Ε.Ε., αποφοίτων τμημάτων Αρχαιολογίας, Ιστορίας, Ιστορίας και Αρχαιολογίας, Ιστορίας Αρχαιολογίας και Κοινωνικής Ανθρωπολογίας, Ιστορίας Αρχαιολογίας και Διαχείρισης Πολιτισμικών Αγαθών και Ιστορίας και Εθνολογίας πανεπιστημίων της ημεδαπής και αναγνωρισμένων της αλλοδαπής, για την άσκηση του επαγγέλματος του ξεναγού.»

Το πρόγραμμα περιλαμβάνει: α) τη διδασκαλία μαθημάτων που δεν καλύπτονται από τη διδαχθείσα ύλη των ανωτέρω σχολών και β) πρακτική άσκηση στην τεχνική της διαδρομικής ξενάγησης στο πλαίσιο εκπαιδευτικών επισκέψεων - εκδρομών σε μουσεία και αρχαιολογικούς χώρους, προκειμένου οι καταρτιζόμενοι να διαθέτουν με την ολοκλήρωση των ταχύρρυθμων προγραμμάτων το απαραίτητο γνωσιολογικό υπόβαθρο για την άσκηση του επαγγέλματος του ξεναγού.

3. Τα προγράμματα της προηγούμενης παραγράφου πραγματοποιούνται τουλάχιστον τρεις (3) φορές το χρόνο. Με απόφαση του Υπουργού Τουρισμού καθορίζεται κάθε φορά ο τόπος και ο χρόνος υλοποίησης των ταχύρρυθμων προγραμμάτων, η διαδικασία, τα κριτήρια εισαγωγής των υποψηφίων, ο αριθμός των καταρτιζομένων και η οικονομική επιβάρυνση για τη συμμετοχή στα ταχύρρυθμα προγράμματα. Η άριστη γνώση ξένης γλώσσας, που πιστοποιείται σύμφωνα με τη σχετική για την απόδειξη γλωσσομάθειας για το διορισμό σε θέσεις του δημόσιου τομέα νομοθεσία, θεωρείται απαραίτητη προϋπόθεση για τη συμμετοχή στα προγράμματα αυτά.

4. «Για την υλοποίηση των προγραμμάτων της παραγράφου 2», το Υπουργείο Τουρισμού προσλαμβάνει ωρομίσθιο εκπαιδευτικό προσωπικό με σύμβαση εργασίας που δεν θα υπερβαίνει τη διάρκεια του προγράμματος. Οι ειδικότητες και τα προσόντα του εκπαιδευτικού προσωπικού καθορίζονται από τον Υπουργό Τουρισμού με την προκήρυξη πρόσληψης.

5. Με την ολοκλήρωση της παρακολούθησης των ταχύρρυθμων προγραμμάτων του παρόντος άρθρου οι καταρτισθέντες αποκτούν αυτόματα τη δυνατότητα πρόσβασης στο επάγγελμα του ξεναγού σε ισότιμη βάση με τους αποφοίτους των λοιπών σχολών ξεναγών του παρόντος νόμου σύμφωνα με τις διατάξεις της περίπτωσης γ` του άρθρου 2."

«6. Η υλοποίηση των ταχύρρυθμων προγραμμάτων του παρόντος άρθρου μπορεί να ανατίθεται απευθείας σε ανώτατα εκπαιδευτικά ιδρύματα (ΑΕΙ) της ημεδαπής με τη σύναψη σχετικής σύμβασης με το Υπουργείο Τουρισμού, στην οποία θα περιγράφεται το ανατιθέμενο έργο, το ύψος της αμοιβής του εκπαιδευτικού ιδρύματος, ο τόπος, ο χρόνος υλοποίησης, ο αριθμός των καταρτιζομένων και κάθε άλλη αναγκαία λεπτομέρεια. Το ύψος της αμοιβής του εκπαιδευτικού ιδρύματος επιμερίζεται στους συμμετέχοντες και τα δίδακτρα κατατίθενται σε τραπεζικό λογαριασμό του εκπαιδευτικού ιδρύματος. Οι λεπτομέρειες της καταβολής των διδάκτρων από τους συμμετέχοντες ορίζονται στην υπουργική απόφαση της παραγράφου 3 του παρόντος άρθρου.»

«7. Τα ταχύρρυθμα προγράμματα της παραγράφου 2 του παρόντος άρθρου δύνανται να υλοποιούνται και από Κέντρα Δια Βίου Μάθησης Επιπέδου Δύο της υποπαραγράφου 0.3. του άρθρου πρώτου του ν. 4093/2012, όπως τροποποιήθηκε με τις διατάξεις του άρθρου 30 του ν. 4111/2013 (Α`18).»

**5. Κυρώσεις για μη νόμιμη παροχή υπηρεσιών ξενάγησης, υπό το ισχύον νομοθετικό καθεστώς;**

Όπως είδαμε παραπάνω ο ξεναγός πραγματοποιεί την ξενάγηση αποκλειστικά στη γλώσσα ή στις γλώσσες για τις οποίες είναι αδειοδοτημένος και οι οποίες αναγράφονται στο δελτίο ξεναγικής ταυτότητας. Η ξενάγηση με μεταφραστή είναι ανεκτή μόνο στην περίπτωση των «σπάνιων» γλωσσών (όπως κινεζικά, κορεατικά, εβραϊκά, πολωνικά, νορβηγικά, σλοβακικά, τσεχικά, ουγγρικά, φινλανδικά, φλαμανδικά, δανέζικα, βουλγάρικα, αραβικά, ρουμανικά, σερβικά, τουρκικά, ολλανδικά, σουηδικά, ιαπωνικά και πορτογαλικά), όπου ο αριθμός των Ελλήνων ξεναγών είναι εξαιρετικά μικρός. Σε αυτή την περίπτωση ο ξεναγός δεν περιορίζεται στην απλή συνοδεία του μεταφραστή, ως βουβό πρόσωπο δηλαδή, και φυσικά δεν απουσιάζει κατά την ξενάγηση, αλλά διενεργεί ξενάγηση και ο μεταφραστής μεταφράζει πιστά τα λεγόμενά του.

Επίσης, σύμφωνα με το άρθρο 11 του ν. 710/1977, όπως τροποποιήθηκε με την περίπτωση 6 της υποπαραγράφου ΙΔ.1 του πρώτου άρθρου του ν. 4093/2012 ειδικές και κατ’ εξαίρεση άδειες ξενάγησης επ’ αμοιβή χορηγούνται αποκλειστικά σε δύο περιπτώσεις:

α) σε άτομα, τα οποία δεν πληρούν τις νόμιμες προϋποθέσεις για την άσκηση του επαγγέλματος του ξεναγού, αλλά έχουν αποδεδειγμένα άριστη γνώση της γλώσσας, για την οποία παρατηρείται έλλειψη ξεναγού, έπειτα από σχετική άδεια η οποία χορηγείται από το Γενικό Γραμματέα του Υπουργείου Τουρισμού

β) σε υπηκόους κράτους-μέλους της Ευρωπαϊκής Ένωσης, περιλαμβανομένων και των Ελλήνων υπηκόων, οι οποίοι είναι νόμιμα εγκατεστημένοι στα κράτη αυτά και διαθέτουν τα νόμιμα προσόντα για την εκεί άσκηση της επαγγελματικής δραστηριότητας του ξεναγού έχουν δικαίωμα προσωρινής και περιστασιακής παροχής υπηρεσιών ξεναγού, σύμφωνα με τις διατάξεις της με αριθ. 165255/ΙΑ/29-12-2010 (φεκ 2157/Β΄) κυα. Στους παραπάνω παρόχους υπηρεσιών ξενάγησης χορηγείται Βεβαίωση που εκδίδεται από την αρμόδια υπηρεσία του Υπουργείου Τουρισμού και την οποία φέρει ο δικαιούχος κατά την άσκηση του επαγγέλματος.

Επιπλέον, σύμφωνα με το άρθρο 11 του ν.710/1977, όπως τροποποιήθηκε με την περιπτ. 6 της υποπαραγράφου ΙΔ.1 του ν.4093/2012, δικαίωμα ξενάγησης χωρίς αμοιβή σε αρχαιολογικούς χώρους, μουσεία και χώρους που είχε αναπτυχθεί ή αναπτύσσεται επιστημονική και ανασκαφική δραστηριότητα, έχουν καθηγητές ανώτατων σχολών ιστορίας και αρχαιολογίας, διευθυντές και καθηγητές ημεδαπών και αλλοδαπών σχολών αρχαιολογίας στην Ελλάδα για ξεναγήσεις εκπαιδευτικού περιεχομένου.

Σύμφωνα με το άρθρο 4 του παραπάνω νόμου ο ξεναγός οφείλει να ασκεί τα καθήκοντά του αξιοπρεπώς και με τρόπο εμπνέοντα την εμπιστοσύνη και την εκτίμηση των ξεναγουμένων καθώς και να συμπεριφέρεται με προσήνεια και ευγένεια προς αυτούς.

**Στους παραβάτες της παραπάνω διάταξης,** σύμφωνα με την παραγρ. 5 του άρθρου 12 του ν. 710/1977 επιβάλλονται **διοικητικές κυρώσεις** που κυμαίνονται από την ποινή της επίπληξης και χρηματικό πρόστιμο μέχρι και της αφαίρεσης άσκησης του επαγγέλματος για συγκεκριμένο διάστημα.

Επιπροσθέτως, σύμφωνα με το άρθρο 12, παρ. 3 του ν. 710/1977, σε όποιον παρέχει υπηρεσίες ξενάγησης, χωρίς να πληροί τις νόμιμες προϋποθέσεις, όπως ορίζονται στο άρθρο 1, κατά παράβαση των άρθρων 2, 3 και 11 του ιδίου νόμου, **επιβάλλονται χρηματικά πρόστιμα, τα οποία κυμαίνονται από χίλια (1.000) έως πέντε χιλιάδες (5.000) ευρώ.**

Ακολούθως, σύμφωνα με την παρ. 4 του ιδίου άρθρου, πρόστιμα επιβάλλονται και σε τουριστικές επιχειρήσεις, οι οποίες στο πλαίσιο άσκησης του έργου τους συνεργάζονται για την παροχή υπηρεσιών ξενάγησης με πρόσωπο, στερούμενο των νομίμων προϋποθέσεων για την άσκηση του επαγγέλματος του ξεναγού. Σε αυτή την περίπτωση οι διοικητικές κυρώσεις κυμαίνονται από χρηματικά πρόστιμα έως και αφαίρεση του Ειδικού Σήματος Λειτουργίας της επιχείρησης για χρονικό διάστημα μέχρι έξι(6) μηνών.

Επισημαίνεται ότι οι παραγρ. 1 και 2 του άρθρου 10, στις οποίες προβλεπόταν ποινή φυλάκισης και χρηματικό πρόστιμο σε όποιον παρέχει υπηρεσίες ξενάγησης καθώς και των ιδιοκτητών ή των διευθυντών ή υπαλλήλων τουριστικών γραφείων που εν γνώσει τους αναθέτουν ξενάγηση σε άτομο που στερείται των νομίμων προϋποθέσεων για την άσκηση του επαγγέλματος, αντικαταστάθηκαν και πλέον δεν επιβάλλονται ποινικές κυρώσεις.

Συνεπώς οι παραπάνω κυρώσεις έχουν σκοπό την αποτροπή διενέργειας παράνομων ξεναγήσεων, προκειμένου να αποφευχθούν φαινόμενα και πρακτικές αθέμιτου ανταγωνισμού καθώς και κακής παροχής υπηρεσιών και εξαπάτησης του τουρίστα – καταναλωτή.

**ΕΡΩΤΗΣΕΙΣ ΕΟΠΠΕΠ**

**118. Δώστε την έννοια του ξεναγού, σύμφωνα με την ισχύουσα νομοθεσία περί ξεναγών.**

**119. Επιτρέπεται η ξενάγηση από μη έλληνες ξεναγούς, και, αν ναι, με ποιες προϋποθέσεις;**

**120. Επιτρέπεται η ξενάγηση από άλλα πρόσωπα, εκτός από ξεναγούς, και, αν ναι, με ποιες προϋποθέσεις;**

**121. Ποιες οι κυρώσεις για μη νόμιμη παροχή υπηρεσιών ξενάγησης, υπό το ισχύον νομοθετικό καθεστώς;**